CELEX: 32012D0230
Language: et
Date: 2012-04-18 00:00:00
Title: 2012/230/EL: Komisjoni otsus, 18. aprill 2012 , millega pikendatakse Euroopa Liidu toimimise lepingu artikli 114 lõikes 6 osutatud ajavahemikku seoses siseriiklike normidega väetiste maksimaalse lubatud kaadmiumisisalduse kohta, millest Rootsi Kuningriik on teatanud vastavalt ELi toimimise lepingu artikli 114 lõikele 5 (teatavaks tehtud numbri C(2012) 2461 all)  EMPs kohaldatav tekst

28.4.2012   
            
            
               ET
            
            
               Euroopa Liidu Teataja
            
            
               L 116/29
            
         KOMISJONI OTSUS,
   18. aprill 2012,
   millega pikendatakse Euroopa Liidu toimimise lepingu artikli 114 lõikes 6 osutatud ajavahemikku seoses siseriiklike normidega väetiste maksimaalse lubatud kaadmiumisisalduse kohta, millest Rootsi Kuningriik on teatanud vastavalt ELi toimimise lepingu artikli 114 lõikele 5
   (teatavaks tehtud numbri C(2012) 2461 all)
   (Ainult rootsikeelne tekst on autentne)
   (EMPs kohaldatav tekst)
   (2012/230/EL)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 114 lõiget 6,
   ning arvestades järgmist:
   I.   ASJAOLUD
   
   
               (1)
            
            
               17. oktoobril 2011 teatas Rootsi Kuningriik komisjonile vastavalt Euroopa Liidu toimimise lepingu artikli 114 lõikele 5, et ta kavatseb kehtestada siseriiklikud normid, mis võimaldaksid langetada fosforväetistes lubatud kaadmiumisisalduse ülemmäära 46 grammini ühe tonni fosfori kohta (mis vastab 20 mg kaadmiumile ühe kilogrammi P2O5 kohta). Kõnealuste meetmetega tehtaks erand Euroopa Parlamendi ja nõukogu 13. oktoobri 2003. aasta määrusest (EÜ) nr 2003/2003 väetiste kohta (1) ning langetataks ülemmäära, mis on 100 grammi kaadmiumi ühe tonni fosfori kohta (mis vastab 44 mg kaadmiumile ühe kilogrammi P2O5 kohta), mille puhul on Rootsi Kuningriigis juba lubatud kohaldada erandit.
            
         1.   ELi toimimise lepingu artikli 114 lõiked 5 ja 6
   
   
               (2)
            
            
               ELi toimimise lepingu artikli 114 lõigetes 5 ja 6 on sätestatud:
               „5.   […] kui pärast seda, kui Euroopa Parlament ja nõukogu või nõukogu või komisjon on ühtlustamismeetme vastu võtnud, peab liikmesriik vajalikuks ühtlustamismeetme võtmise järel ainuomaselt selles liikmesriigis ilmneva probleemi tõttu kehtestada keskkonna ja töökeskkonna kaitsega seotud uutel teaduslikel tõenditel põhinevaid siseriiklikke norme, teatab ta kavandatavatest normidest ja nende kehtestamise põhjustest komisjonile.
               6.   Komisjon kinnitab kõnealused siseriiklikud normid või lükkab need tagasi kuue kuu jooksul pärast […] teatamist, olles eelnevalt kindlaks teinud, kas need on või ei ole meelevaldse diskrimineerimise vahendid või liikmesriikidevahelise kaubanduse varjatud piirangud, ja kas need kujutavad või ei kujuta endast takistust siseturu toimimisele.
               Kui komisjon selle ajavahemiku jooksul otsust ei tee, loetakse lõigetes […] 5 osutatud siseriiklikud normid kinnitatuks.
               Kui seda õigustab küsimuse keerukus ja kui puudub oht inimeste tervisele, võib komisjon asjaomasele liikmesriigile teatada, et käesolevas lõikes osutatud ajavahemikku võidakse pikendada veel kuni kuus kuud.”
            
         2.   ELi õigusaktid
   
   
               (3)
            
            
               Nõukogu 18. detsembri 1975. aasta direktiivis 76/116/EMÜ väetisi käsitlevate liikmesriikide õigusaktide ühtlustamise kohta (2) on sätestatud nõuded, millele väetised peavad vastama, et neid saaks turule viia märkega „EÜ väetis”.
            
         
               (4)
            
            
               Direktiivi 76/116/EMÜ I lisas sätestati väetiseliikide nimetused ja asjakohased nõuded, nt nõuded koostise kohta, millele pidid vastama kõik EÜ-märkega väetised. Kõnealuses nimekirjas olevad väetiseliikide nimetused jagati kategooriatesse neis sisalduvate peamiste toiteelementide, s.t lämmastiku, fosfori ja kaaliumi järgi.
            
         
               (5)
            
            
               Direktiivi 76/116/EMÜ artikliga 7 (3) keelati liikmesriikidel väetiste koostise, identifitseerimise, märgistamise või pakendamisega seotud põhjustel keelata, piirata ja takistada direktiivi sätetele vastavate EÜ-märkega väetiste turuleviimist.
            
         
               (6)
            
            
               Komisjon tegi oma 24. mai 2002. aasta otsusega 2002/399/EÜ väetiste maksimaalset lubatud kaadmiumisisaldust reguleerivate siseriiklike normide kohta, millest Rootsi Kuningriik on teatanud vastavalt EÜ asutamislepingu artikli 95 lõikele 4, (4) erandi direktiivist 76/116/EMÜ, kiites heaks Rootsi siseriiklikud normid, mis keelavad Rootsi territooriumil turustada väetisi, mis sisaldavad ühe tonni fosfori kohta üle 100 grammi kaadmiumi. Kõnealune erand kehtis 31. detsembrini 2005.
            
         
               (7)
            
            
               Direktiiv 76/116/EMÜ on asendatud määrusega (EÜ) nr 2003/2003 väetiste kohta.
            
         
               (8)
            
            
               Määruse (EÜ) nr 2003/2003 artikli 35 lõikes 2 on sätestatud, et erandeid direktiivi 76/116/EMÜ artiklist 7, mida komisjon teeb EÜ asutamislepingu artikli 95 lõike 6 alusel, käsitatakse eranditena kõnealuse määruse artiklist 5, kusjuures mainitud erandid säilitavad ka edaspidi oma mõju, olenemata kõnealuse määruse jõustumisest.
            
         
               (9)
            
            
               Määruse (EÜ) 2003/2003 põhjenduse 15 kohaselt kavatseb komisjon uurida juhuslike kaadmiumilisandite sisaldust mineraalväetistes, teha vajaduse korral ettepaneku vastava määruse vastuvõtmiseks ning esitada selle Euroopa Parlamendile ja nõukogule. Komisjon on teinud ulatuslikku ettevalmistustööd, kuid mitmesuguste arvestatavate tegurite keerukuse tõttu ei ole veel ettepanekut vastu võtnud.
            
         
               (10)
            
            
               Kuna Rootsile tehtud erand kehtis ainult kuni 31. detsembrini 2005, taotles Rootsi 2005. aasta juunis luba jätkata kehtiva erandi kohaldamist. Komisjoni 3. jaanuari 2006. aasta otsus 2006/347/EÜ väetiste maksimaalset lubatud kaadmiumisisaldust reguleerivate siseriiklike õigusaktide kohta, millest Rootsi Kuningriik on teatanud vastavalt EÜ asutamislepingu artikli 95 lõikele 4, (5) lubab Rootsi ametivõimudel säilitada siseriiklikud meetmed, kuni ühtlustatud meetmeid väetiste kaadmiumisisalduse kohta hakatakse ELi tasandil kohaldama.
            
         3.   Siseriiklikud normid
   
   
               (11)
            
            
               „Keemiatoodete määrus (käitlemine, import ja eksport)” (1998:944) (6) sisaldab sätteid, mis käsitlevad muu hulgas maksimaalset lubatud kaadmiumisisaldust väetistes, sealhulgas EÜ-märkega väetistes. Määruse 3. jao lõikega 1 on ette nähtud, et väetisi, mis kuuluvad tollitariifi numbrite 25.10, 28.09, 28.35, 31.03 ja 31.05 alla ning mis sisaldavad rohkem kui 100 grammi kaadmiumi ühe tonni fosfori kohta, ei tohi müügiks pakkuda ega vastu võtta.
            
         
               (12)
            
            
               Kavandatud riikliku meetmega, millest teatati ELi toimimise lepingu artikli 114 lõike 5 kohaselt, langetataks fosforväetistes lubatud kaadmiumisisalduse ülemmäära 46 grammini ühe tonni fosfori kohta praeguselt 100 grammilt ühe tonni fosfori kohta (46 mg Cd/kg P, mis vastab 20 mg kaadmiumile ühe kilogrammi P2O5 kohta).
            
         II.   MENETLUS
   
   
               (13)
            
            
               17. mai 2011. aasta kirjaga teatas Rootsi Kuningriik komisjonile, et vastavalt Euroopa Liidu toimimise lepingu artikli 114 lõikele 5 taotleb ta luba kehtestada siseriiklikud normid, mis võimaldaksid langetada fosforväetistes lubatud kaadmiumisisalduse ülemmäära 46 grammini ühe tonni fosfori kohta. Seega taotlevad Rootsi ametivõimud luba langetada otsuses 2006/347/EÜ sätestatud erandiga lubatud kaadmiumisisaldust.
            
         
               (14)
            
            
               17. oktoobri 2011. aasta kirjaga saatsid Rootsi ametivõimud komisjonile lisateavet, et esitada kehtivate siseriiklike õigusaktide tekst, milles kajastuvad määrustega 2008:255 ja 2009:654 (7) kehtestatud muudatused.
            
         
               (15)
            
            
               14. novembri 2011. aasta kirjaga teavitas komisjon Rootsi ametivõime sellest, et õigusaktide teksti kuuekuuline läbivaatusperiood vastavalt artikli 114 lõikes 6 sätestatule algas 18. oktoobril 2011.
            
         
               (16)
            
            
               17. oktoobri 2011. aasta kirjaga teatas komisjon teistele liikmesriikidele Rootsilt saadud taotlusest. Samuti avaldas komisjon taotluse kohta teatise Euroopa Liidu Teatajas, (8) et teavitada teisi huvitatud isikuid siseriiklikest meetmetest, mida Rootsi kavatseb kehtestada, ning põhjustest, millele seejuures tuginetakse. Läti toetas oma vastuses Rootsi taotlust. Muid märkusi komisjonile ei laekunud.
            
         III.   HINDAMINE
   
   1.   Vastuvõetavuse hindamine
   
   
               (17)
            
            
               ELi toimimise lepingu artikli 114 lõikes 5 on käsitletud juhte, mil seoses ELi ühtlustamismeetmega on teatatud siseriiklikest normidest, mil siseriiklikud meetmed kehtestatakse pärast ühtlustamismeetme vastuvõtmist ja jõustumist ning mil uus siseriiklik meede oleks vastuolus ELi ühtlustamismeetmega. Siseriiklikest normidest teatati seoses määrusega (EÜ) nr 2003/2003, mis võeti vastu EÜ asutamislepingu endise artikli 95 alusel ja millega kehtestati ühtlustatud eeskirjad EÜ väetiste koostise, identifitseerimise, märgistamise või pakendamise suhtes. Kõnealuse lepingu artikli 5 kohaselt ei tohi liikmesriigid takistada väetiste vaba ringlemist ühelgi nimetatud alusel.
            
         
               (18)
            
            
               Lisaks peab teade ELi toimimise lepingu artikli 114 lõike 5 kohaselt kavandatavate siseriiklike meetmete kohta põhinema uutel teaduslikel tõenditel, mis on seotud keskkonna või töökeskkonna kaitsega ühtlustamismeetme võtmise järel ainuomaselt selles liikmesriigis ilmneva probleemi tõttu ning millele tuleb lisada kavandatavate siseriiklike meetmete kehtestamise põhjendus.
            
         
               (19)
            
            
               Fosforväetiste kaadmiumisisalduse piirmäära langetamise taotluse kinnituseks on Rootsi ametivõimud esitanud riikliku riskihindamise ja mõned uuringud. Riskihindamises on võetud arvesse ELi kaadmiumi ja kaadmiumoksiidi riskianalüüsi, mis koostati 2007. aastal vastavalt nõukogu määrusele (EMÜ) nr 793/93, (9) Euroopa Toiduohutusameti teaduslikule arvamusele toidus sisalduva kaadmiumi kohta (10) ning vanu ja uusi andmeid Rootsi väetistes sisalduvast kaadmiumist tuleneva ohu kohta inimeste tervisele ja keskkonnale. Rootsi riskihindamine on avaldatud internetis (11).
            
         
               (20)
            
            
               Rootsi ametivõimude andmetel näitab uus riskihindamine vajadust piirata kokkupuudet kaadmiumiga, et kaitsta pikemas perspektiivis Rootsi elanikkonna tervist. Kaadmiumiga kokkupuute ulatus sõltub (põhiliselt taimse) toiduga tarbitud kaadmiumi hulgast ning seetõttu tuleks vähendada suurt kaadmiumisisaldust põllukultuurides. Rootsi põllumullad on üldiselt happelisemad kui Kesk-Euroopa mullad ning sellise eripära tõttu omastavad taimed kaadmiumi lihtsamalt.
            
         
               (21)
            
            
               Lisaks on siseriikliku piirväärtuse 100 grammi kaadmiumi ühe fosfori tonni kohta alandamine 46 grammile kaadmiumile ühe tonni fosfori kohta vajalik selleks, et vähendada kaadmiumi ladestumist mulda, samuti riske veeorganismidele, kes elavad sellistes erakordselt pehmetes vetes nagu Rootsis.
            
         
               (22)
            
            
               Eelnevat silmas pidades leiab komisjon, et Rootsi Kuningriigi esitatud taotlus saada luba fosforväetistes lubatud kaadmiumisisalduse ülemmäära langetamiseks 46 grammini ühe tonni fosfori kohta on vastuvõetav.
            
         2.   Tuginemine ELi toimimise lepingu artikli 114 lõike 6 kolmandale lõigule
   
   2.1.   Probleemi keerukusel rajanev põhjendus
   
   
               (23)
            
            
               Oma taotluse kinnitamiseks on Rootsi teostanud uue riskihindamise, mis valmis lõplikult 2011. aasta jaanuaris. Selles on võrreldud mitmesuguseid keskkonnaosi esindavate organismide jaoks tuletatud arvutuslikke mittetoimivaid sisaldusi (Predicted No-Effect Concentrations ehk PNECid) Rootsi keskkonnas sisalduva kaadmiumi kontsentratsioonidega. Teates on samuti osutatud teatavatele uuringutele, mis on tehtud kättesaadavaks komisjonile eelnevalt esitatud taotluste raames ELi toimimise lepingu artikli 114 lõike 4 kohaselt ning ELi kaadmiumi ja kaadmiumoksiidi riskihindamisele.
            
         
               (24)
            
            
               Magevee jaoks tuletatud PNEC sõltub karedusest. Kuna Rootsi mageveed on väga pehmed, avaldub mürgine toime veeorganismidele eeldatavalt kaadmiumi väiksema kontsentratsiooni puhul kui mujal Euroopas. Rootsi ametivõimud leiavad seega, et tõenäoliselt on Rootsi vete veeorganismid üldiselt täiendava kaadmiumi suhtes tundlikumad kui Kesk- ja Lõuna-Euroopa vete veeorganismid.
            
         
               (25)
            
            
               Rootsi pinnavete järelevalveprogrammide 2006. ja 2009. aasta tulemused näitavad, et umbes 1 % järvedest ja 7 % rannikuvetest sisaldab rohkem kaadmiumi kui PNEC väärtused. 2008. aastal tehtud analüüsis järeldati, et heitmete vähendamise meetmed on enamiku metallide puhul viinud nende kontsentratsioonide märkimisväärse vähenemiseni veeorganismides, kuid kaadmiumi osas ei ole olukord nii selge. Mõju süvenemine kalade (vöödilise lükoodi) immuunsüsteemile viimaste aastate jooksul tundub olevat seotud kaadmiumi suuremate kontsentratsioonidega kalades. 2011. aastal koostati veel üks aruanne eesmärgiga kirjeldada tulevikusuundumusi kaadmiumisisalduse kohta põllumuldades ja -kultuurides, hinnates võimalikke kontsentratsioone 100 aasta jooksul. Aruande tulemusi on kasutatud halvima võimaliku juhtumi stsenaariumi kavandamiseks, et hinnata riski veeorganismidele, kes elavad eelneva 100 aasta jooksul väetatud põldude lähedal asuvates vetes.
            
         
               (26)
            
            
               Rootsi ametivõimud järeldavad oma hinnangus, et erakordselt pehmetes vetes (mille karedusaste on väiksem kui 5 mg/l (väljendatud CaCO3)) elavate veeorganismide jaoks võib oht pikemas perspektiivis suureneda, kuid see on tõenäoline ainult väikestes ojades, milles põllumajandusmaa äravooluvete lahjenduse tase on madal. Rootsi ametivõimud ei ole kindlaks teinud ühtegi muud väetistes sisalduva kaadmiumi kasutamisest tulenevat ohtu keskkonnale.
            
         
               (27)
            
            
               Võttes arvesse fosforväetiste kaudu lisanduva kaadmiumi, selle võimaliku kuhjumise ja sellest tulenevate keskkonnaohtude omavaheliste seoste keerukust (mis on juba ilmnenud Austria, Soome ja Tšehhi Vabariigi sarnaste eranditaotluste hindamise ajal) ning Rootsi varasemaid taotlusi, nõudis komisjon, et tervise- ja keskkonnariskide teaduskomitee (Scientific Committee on Health and Environmental Risks (SCHER)) esitaks arvamuse Rootsi riskihindamise üldise kvaliteedi, mis tahes märkimisväärsete puudujääkide, uuritud stsenaariumite asjakohasuse ja esitatud eelduste kohta, samuti kindlakstehtud keskkonnaohtusid puudutavate järelduste usaldusväärsuse ja paikapidavuse kohta.
            
         
               (28)
            
            
               SCHER võttis oma arvamuse vastu 27. veebruaril 2012 (12). SCHER leidis, et Rootsi ametivõimude koostatud riskihindamisaruande teaduslik tase on hea, uuritud stsenaariumid on üldiselt asjakohased ja enamik stsenaariumites kasutatud parameetri väärtusi on vastuvõetavad. Siiski leiab SCHER, et aruandes esitatud väited ja/või eeldused ei ole piisavalt tõendatud. Näiteks on kalade seireuuringutes esitatud vaatluste eelduseks põhjuse-tagajärje suhe, mida ei ole tõestatud. Teine näide on oluline (riskihindamise seisukohalt keskne) eeldus – 1/2 lahjendustegur, mida kasutatakse ojade pinnavete kaadmiumi kontsentratsiooni arvutamiseks. Sellise teguri kinnitamiseks ei ole esitatud ühtegi teaduslikku tõendit või põhjendust. Samuti märgib SCHER, et mõne stsenaariumi puhul kasutati pigem halvima juhu tingimusi. Näiteks fosfaadi kasutamise korral põllumajandusmaadel rakendatakse kasutusmäärasid, mis kehtivad tegelikult vaid vähem kui 25 % Rootsi pinnase puhul. Ojade pinnavete kuivendamisjärgsete sisalduste arvutused tunduvad problemaatilised ning kavandatud tasemed ei vasta mujal aruandes mõõdetud sisaldustele. Rootsi riskihindamises kasutatud PNECid on samad, mis on ka EU RARis kaadmiumi kohta esitatud ning SCHER võib neid sellisel kujul kinnitada. Esitatud ohu suhtarvud (RCR) sõltuvad seega täielikult kokkupuutumise hindamisest, s.t kaadmiumi eeldatavatest kontsentratsioonidest Rootsi pinnavetes. Viimased sõltuvad – põhjendamata – pinnase/oja lahjendustegurist. Samuti ei nõustu SCHER eeldusega, et kaadmium ei imendu pinnasesse. Seda võib juhtuda vaid siis, kui pinnas on juba tugevalt saastunud ja püsiseisundis ei toimu netoadsorptsiooni, Rootsis see aga nii ei ole. Lisaks on Rootsi aruandes eeldatud, et sügavamal kui 30 cm ei toimu pinnases kaadmiumi adsorptsiooni, mis samuti tõele ei vasta. Niisiis ei kinnita SCHER Rootsi ametivõimude poolt esitatud tulemusi ojade kohta, mis moodustavad ainsa keskkonnaosa, mille jaoks Rootsi ametivõimud riskid kindlaks tegid.
            
         
               (29)
            
            
               Siiski meenutab SCHER toksilisuse, ökotoksilisuse ja keskkonna teaduskomitee varasemat hindamist aastast 2002, milles arvati, et pinnase kaadmiumisisaldused ei peaks enamikes Euroopa pinnastes suurenema rohkem kui 46 mg Cd/kg P. SCHER kinnitab, et selline arvamus on endiselt põhjendatud, sealhulgas Rootsi põllumajandusmaade puhul, ning märgib, et esitatud tuletise aluseks oli nn „stand-still” põhimõte (rakendamiskeeld), mitte riskihindamine, nagu Rootsi ametivõimude praeguses põhjenduses.
            
         
               (30)
            
            
               Kuigi SCHER leiab oma 27. veebruari 2012. aasta arvamuses, et Rootsi ametivõimude koostatud riskihindamisaruande teaduslik tase on hea ning aruanne sisaldab uusi ja asjakohaseid andmeid, leidub endiselt küsitavusi seoses teatavate peamiste eeldustega, mida Rootsi ametivõimud on kasutanud järeldamaks, et Rootsi väikeste ojade veeorganismid on ohustatud. Et komisjon saaks võtta lõpliku seisukoha, peavad Rootsi ametivõimud esitama täiendavaid selgitusi.
            
         2.2.   Inimeste tervisele avalduva ohu puudumine
   
   
               (31)
            
            
               Oma põhjenduses teevad Rootsi ametivõimud kindlaks riskid tundlikele elanikkonnarühmadele (diabeetikutele, osteoporoosi või rauavaeguse all kannatavatele inimestele). Selliseid riske põhjustab pikaajaline kokkupuude kaadmiumiga toiduvaliku kaudu. Seetõttu ei kaasne Rootsi olukorra hindamise aja pikendamisega veel kuue kuu võrra ohtu inimeste tervisele. Nimetatud täiendav ajavahemik võimaldab komisjonil arvestada Rootsi ametivõimude täiendavaid selgitusi lõpliku otsuse langetamise eesmärgil.
            
         
               (32)
            
            
               Eelöeldust lähtudes leiab komisjon, et artikli 114 lõike 6 kolmandas lõigus sätestatud tingimused on täidetud sedavõrd, et komisjon saab kasutada Rootsi poolt teatatud siseriiklike normide heakskiitmiseks või tagasilükkamiseks ettenähtud kuuekuulise perioodi pikendamise võimalust.
            
         IV.   JÄRELDUS
   
   
               (33)
            
            
               Eelnevat arvesse võttes võib järeldada, et Rootsi Kuningriigi taotlus määruse (EÜ) nr 2003/2003 nõuetest kõrvale kalduvate siseriiklike normide kehtestamiseks on vastuvõetav.
            
         
               (34)
            
            
               Arvestades aga küsimuse keerukust ja tõendusmaterjali puudumist inimeste tervisele avalduva ohu kohta käesoleva otsuse vastuvõtmisel, leiab komisjon siiski, et ELi toimimise lepingu artikli 114 lõike 6 esimeses lõigus nimetatud ajavahemiku edasine pikendamine kuni 18. oktoobrini 2012 on põhjendatud.
            
         ON VASTU VÕTNUD KÄESOLEVA OTSUSE:
   Artikkel 1
   Vastavalt ELi toimimise lepingu artikli 114 lõike 6 kolmandale lõigule pikendatakse ajavahemikku, mis on ette nähtud väetiste kaadmiumisisaldust käsitlevate kavandatavate siseriiklike normide (millest Rootsi Kuningriik on teatanud 17. oktoobril 2011 vastavalt ELi toimimise lepingu artikli 114 lõikele 5) heakskiitmiseks või tagasilükkamiseks, kuni 18. oktoobrini 2012.
   Artikkel 2
   Käesolev otsus on adresseeritud Rootsi Kuningriigile.
   
      Brüssel, 18. aprill 2012
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  ELT L 304, 21.11.2003, lk 1.
   
      (2)  EÜT L 24, 30.1.1976, lk 21, asendatud määrusega (EÜ) nr 2003/2003.
   
      (3)  Asendatud määruse (EÜ) nr 2003/2003 artikliga 5.
   
      (4)  EÜT L 138, 28.5.2002, lk 24.
   
      (5)  ELT L 129, 17.5.2006, lk 19.
   
      (6)  Rootsi seaduskogu (SFS Svensk Förattningssamling), 14. juuli 1998.
   
      (7)  Rootsi seaduskogu (SFS Svensk Förattningssamling), 4. juuni 2009.
   
      (8)  ELT C 309, 21.10.2011, lk 8 ja ELT C 339, 19.11.2011, lk 24.
   
      (9)  EU RAR, ECB 2007: European Union Risk Assessment Report cadmium oxide and cadmium metal, Volume 72 European Commission, Joint Research Centre, Institute of Health and Consumer Protection (Euroopa Liidu kaadmiumoksiidi ja kaadmiumimetalli käsitlev riskihindamisaruanne, 72. trükk Euroopa Komisjon, Teadusuuringute Ühiskeskus, Tervishoiu ja tarbijakaitse instituut).
   
      (10)  EFSA 2009: Scientific Opinion of the Panel on Contaminants in the Food Chain on a request from the European Commission on cadmium in food (Toiduahelas olevate saasteainete komisjoni Euroopa Komisjoni taotlusel vastuvõetud teaduslik arvamus toidus sisalduva kaadmiumi kohta). EFSA Journal (2009) 980, 1-139.
   
      (11)  Kättesaadav aadressil: http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm
   
      (12)  http://ec.europa.eu/health/scientific_committees/environmental_risks/docs/scher_o_156.pdf